V. Veteška, podpredseda NR SR: (2004-10-22):
V čase, keď sme riadili Slovenské aerolínie so snahou, aby vznikol národný letecký dopravca, vlastnila táto spoločnosť alebo prevádzkovala táto spoločnosť už 5 lietadiel a vlastnila 65 % tohto trhu. Otvorene hovorím, základný princíp financovania tejto spoločnosti bol postavený na nasledovnom. Na podporu pravidelnej leteckej dopravy mali byť použité všetky tržby získané z charterových letov, ktoré sú vysoko ziskové, plus všetky tržby z predaja leteniek pre potreby štátnych zamestnancov, čo v našom štáte predstavuje viac ako 1,5 mld., a podiel na oficiálnych províziách predstavuje okolo 80 mil. korún, plus ročných 100 mil. súkromných zdrojov od slovenských podnikateľov malo zabezpečiť obsluhu 650 000 občanov ako trhu leteckej dopravy v Slovenskej republike. Navrhovali sme v minulosti, aby sa lietadlá, ktoré sme dostali z deblokácií, pretože sme nemali peniaze na nové lietadlá, vložili do spoločnosti Slovenské aerolínie ako základné imanie, tým sa stane bonitná spoločnosť, pričom rozhodne sme nemali na mysli, aby s týmito lietadlami sa šafárilo. Jedno lietadlo sme chceli navrhnúť na odpredaj, na definitívnu likvidáciu dlhu, ktorý spôsobil bývalý minister dopravy, pôšt a telekomunikácií pán Palacka, v objeme 540 mil. korún na tržbách tejto spoločnosti. A z tejto sumy sme chceli vyrovnať všetky pohľadávky, ktoré z tohto dôvodu boli zavinené, keďže lietadlá stáli 9 mesiacov. Prvýkrát verejne hovorím, že zo zdrojov spoločnosti, ktorú som vlastnil, sme vyplatili 40 mil. korún na plné stopercentné mzdy a odvody vrátane poistení a všetkého, čo s tým súvisí, počas 9 mesiacov, keď lietadlá stáli v minulom období. Tým sme chceli zachovať značku Slovenské aerolínie a chceli sme zachovať aj budúcnosť leteckej dopravy v podmienkach Slovenskej republiky. Reči o odštátnení tejto spoločnosti sú veľkou neznámou pre odborníkov, pretože či si zoberiete ktorúkoľvek leteckú spoločnosť v Európe, či to je Lufthansa alebo Swissair, alebo Austrian Airlines, alebo Poľské aerolínie, Ruské aerolínie, alebo Alitalia, alebo British Airways, alebo hociktorá spoločnosť, vo všetkých pôsobí štát z niekoľkých dôvodov. V prvom rade je to významný bezpečnostný faktor, je to významný ekonomický faktor. A vždy sa hľadajú vzťahy medzi takouto spoločnosťou a štátnou legislatívou. V minulosti sme nič pre Slovenské aerolínie v tomto smere neurobili. A otvorene vám hovorím, že myslel som si, že nástupom novej vlády a dosadením nových funkcionárov a nástupom a vložením lietadiel do tejto spoločnosti sa tak stane. Teda vrátim sa k tomu. Mali sme na mysli, že jedno z tých troch lietadiel, ktoré boli a sú dobré, sme chceli odpredať a chceli sme vyrovnať dlhy, ktoré spôsobil niekto iný. Po druhé, dve lietadlá sme chceli založiť bankám na lízingy na nové boeingy, ktoré by sme používali pre naše spoločnosti a zároveň by vykonávali export dopravných služieb, tak ako to aj v minulosti bolo pre tie štáty, ktoré si toto objednali v minulosti. Jedno z tých lietadiel aj s našimi posádkami lietalo v Bulharskej republike. Nič z toho sa nestalo. Lietadlá sa predali, peniaze sa minuli a trh sa stratil. Zostalo ešte jedno lietadlo, a to Boeing 737, z dôb, keď som bol predsedom predstavenstva. A ku dnešnému dňu je stav taký, aký ho máte možnosť sledovať. Chcem však na zaujímavosť k tomuto riešeniu problému poznamenať jednu skutočnosť zásadnú. Minister Prokopovič sa tejto problematike venuje zodpovedne, i keď možno na samom začiatku mohol trošku podceniť alebo nedoceniť cesty, akými sa mali vyvíjať Slovenské aerolínie. To, že prichádza spoločnosť Austrian Airlines na Slovensko, a možnože je želaním  pôžička, ktorú tam v objeme k dnešnému dňu asi 200 mil. korún odsúhlasili, je klasický príchod zahraničného investora. Napriek ťažkému srdcu, ktoré som vždycky nosil voči ľuďom, ktorí poškodzovali aj moju prácu 7-ročnú, a stovkám miliónov, ktoré sme dali tam do tejto spoločnosti, vítam príchod zahraničného investora a jeho formu, akú zvolí. Nech je akákoľvek, hlavná vec je, aby sa národná letecká spoločnosť, hoci sa to už dnes tak nevolá, hovorí sa o vlajkovej spoločnosti, zachovala. Nesledujem nič iné svojím vystúpením, len to, že už dosť bolo žrania sa jedného druhým, i keď v tomto prípade je jasné, kto bol vinníkom stavu, do akého sa dostala spoločnosť. Na druhej strane treba vidieť v prístupe Austrian Airlines možnosť lepším spôsobom zabezpečiť služby pre naše slovenské podnikateľské prostredie, pretože spoločnosť Austrian Airlines je jedna skúsená spoločnosť, lepšia ako všetky tie, ktoré na slovenskom trhu pôsobia. Prosím vás teda, aby sme vítali túto aktivitu a iniciatívu aj ministra Prokopoviča osobne , že prichádza nový investor do oblasti, kde ťažko hľadať investorov. Letecká doprava je náročná na sústavné investície, normálny podnikateľ by za nič na svete inak do toho neinvestoval, iba v snahe o perspektívu, pretože perspektíva je letecká doprava a žiadna iná a je to aj najbezpečnejšia doprava. Čiže ak niekto čakal odo mňa nejaké horlivé vystúpenie proti niečomu z radosti, že tu kolega pán poslanec Vážny prichádza, určite také nie je. Chladnokrvne chcem, aby sme charakterizovali stav, ako situácia vznikla. A chcel by som privítať rakúskeho investora tak ako všetkých ostatných investorov, pretože tento môže najviac pre tie malé regionálne slovenské aerolínie pod značkou Slovenské aerolínie, a to som aj odporúčal pri rokovaniach s pánom ministrom Prokopovičom, zabezpečiť pokračovanie ďalej a uviesť ich na medzinárodný trh. Spoločnosť Austrian Airlines je členom Európskej spoločnosti leteckých spoločností, ktoré majú významný trh. A ja budem podporovať konanie v tomto smere ministra Prokopoviča. A opakujem ešte raz. Nesúvisí letecká doprava s tým, či je niekto opozičný poslanec alebo koaličný poslanec, ale s tým, ako som raz kedysi takto aj teraz ukázal, že hore sme si všetci rovní, tam sa nikto nedíva, či sedí tam v tom lietadle predseda vlády alebo opozičný poslanec, tam ide o bezpečnosť a kvalitu služieb. A opakujem ešte raz, ak zavinil bývalý minister Palacka, a nikdy neprestanem o tom hovoriť, stav, ktorý bol v minulosti, ten už treba zanechať, to už tu nám nepomôže nič riešiť, sme povinní nachádzať východiská na to, aby značka Slovenských aerolínii s Fullovým znakom na tomto trupe lietadla pokračovala aj naďalej. Na záver chcem povedať ešte jednu vec. Budem podporovať aj požiadam mojich kolegov v poslaneckom klube Ľudovej strany – HZDS, aby podporili vypracovanie takejto správy a schválenie toho uznesenia, ktoré pán poslanec Vážny predkladá. A vyjadrím sa potom ku konkrétnym dokumentom, ktoré v podstate prvýkrát budem mať možnosť vidieť. Nikdy nevykypia zo mňa emócie, ktoré v minulosti často vykypeli, ale budem sa snažiť, aby letecká doprava významným spôsobom prispela k in commingu čiže k aktívnemu cestovnému ruchu Slovenskej republiky, a budem sa snažiť podporovať akéhokoľvek zahraničného investora. Ak sme už niečo spackali, tak aspoň niečo napravme, a to prehľadne, tak ako to žiada uznesenie. Ďakujem pekne.